РЕПУБЛИКА  БЪЛГАРИЯ
М И Н И С Т Е Р С К И  С Ъ В Е Т
__________________________________________________________________________

Проект 

П О С Т А Н О В Л Е Н И Е № 

от …………………. 2010 г.

за изменение и допълнение на Наредбата за условията и реда за извършване на оценка на въздействието върху околната среда, приета с Постановление № 59 на Министерския съвет от 2003 г. (Обн. ДВ. бр.25 от 18 Март 2003г., изм. ДВ. бр.3 от 10 Януари 2006г., изм. ДВ. бр.80 от 9 Октомври 2009г., изм. ДВ. бр.29 от 16 Април 2010г.)

МИНИСТЕРСКИЯТ СЪВЕТ

ПОСТАНОВИ:

§ 1. В член 2 се създава нова алинея 3:
„(3) За случаите на извършване на оценка за съвместимост чрез процедурата по ОВОС по реда на чл. 31, ал. 4 от Закона за биологичното разнообразие се прилагат и изискванията на глава трета на Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони, приета с Постановление № 201 на Министерския съвет от 2007 г. (обн. ДВ, бр.73 от 2007 г., изм. и доп. ДВ бр. 81 от 2010 г.)”. 

§ 2. Създава се нов член 2а:
„Чл. 2а. (1) В случаите на прекратяване на процедурата по ОВОС, се прекратява и съответната съвместена процедура по чл. 31 от Закона за биологичното разнообразие.
(2) Компетентният орган може да прекрати процедурата по ОВОС на всеки етап от нея, когато се установи и се потвърди от съответен специализиран компетентен орган недопустимост на инвестиционното предложение спрямо действащи нормативни или административни актове.
(3) В случаите на прекратяване на процедурата, предвидени в тази наредба, прекратяването се извършва от компетентния орган с решение.”

§ 3. В член 4 се правят следните изменения и допълнения:
1. В алинея 1 накрая се добавя „, като внася уведомление в един екземпляр на хартиен носител и в 2 екземпляра на електронен носител. Възложителят е задължен да осигури еднаквост на съдържанието на хартиения и в електронния носител на информацията, като при установено несъответствие компетентният орган взема предвид хартиения носител.”
2. Алинея 3 се изменя така:
„(3) Информацията по ал. 1 и 2 съдържа най-малко:
1. данни за възложителя;
2. резюме на предложението, в т.ч. описание на основните процеси, капацитет, обща използвана площ; посочва се дали е за ново инвестиционно предложение и/или за разширение, или изменение на производствената дейност, необходимост от други, свързани с основния предмет, спомагателни или поддържащи дейности, в т.ч. ползване на съществуваща или необходимост от изграждане на нова техническа инфраструктура (пътища/улици, водопровод, канализация, газопровод, електроснабдяване и др.); предвидени изкопни работи, предполагаема дълбочина на изкопите, ползване на взрив.
3. връзка с други съществуващи и одобрени с устройствен или друг план дейности в обхвата на въздействие на обекта на инвестиционното предложение;
4. местоположение на площадката - населено място, община, квартал, поземлен имот географски координати (по възможност във WGS 1984), собственост, близост до или засягане на защитени територии, очаквано трансгранично въздействие, схема на нова или промяна на съществуваща пътна инфраструктура;
5. природни ресурси, предвидени за използване по време на строителството и експлоатацията, предвидено водовземане за питейни, промишлени и други нужди -  чрез обществено водоснабдяване (ВиК или друга мрежа) и/или от повърхностни води, и/или подземни води, необходими количества, съществуващи съоръжения или необходимост от изграждане на нови;
6. отпадъци, които се очаква да се генерират и предвиждания за тяхното третиране.
7. очаквани количества и тип отпадъчни води (битови/промишлени), предвиден начин на тяхното третиране (локално пречиствателно съоръжение/станция, заустване в канализация/воден обект, собствена яма или друго, сезонност и др.”

§ 4. Създава се нов член 4а:
„Чл. 4а. (1) Когато инвестиционното предложение предвижда или е свързано с водовземане от повърхностни или подземни води, заустване на отпадъчни води в повърхностни водни обекти или в съоръжения, които могат да създадат опасност от замърсяване на подземните води, или е пряко свързано с водовземане и/или ползване на воден обект по смисъла на Закона за водите, компетентният орган или оправомощено от него лице изпраща уведомлението по чл. 4 на директора на съответната басейнова дирекция за становище по чл. 155, ал. 1, т. 23 от Закона за водите относно  допустимостта на инвестиционното предложение спрямо режимите, определени в утвърдени планове за управление на речните басейни и планове за управление на риска от наводнения.
(2) Директорът на съответната басейнова дирекция, в срок до 7 дни от получаване на искането по ал. 1,  изпраща становището си до съответния компетентен орган, което съдържа освен допустимостта на предложението от гледна точка на целите на опазване на околната среда и мерките за постигане на добро състояние на водите, определени в плановете за управление на речните басейни и:
1. забраните и ограниченията, предвидени в Закона за водите по отношение на този вид инвестиционни предложения;
2. информация за съществуващи или разрешени въздействия върху водното тяло в района, които трябва да бъдат взети предвид при последващата процедура по глава шеста от ЗООС;
3. информация за свободните водни ресурси в частта от подземно водно тяло, от което се предвижда водовземане (чрез съществуващи или чрез нови съоръжения), опасността от замърсяване на подземните води в процеса на изграждане на нови тръбви (сондажни) кладенци и изисквания за предотвратяване на замърсяването;
4. мотивирано предположение за значително въздействие върху водите и водните екосистеми.
(3)	При непълнота или недостатъчност на предоставените от възложителя данни по чл. 4 за изразяване на становището по ал. 2, директорът на съответната  басейнова дирекция уведомява съответния компетентен орган, като съобразено с конкретното инвестиционно предложение и местоположение, уточнява какви допълнителни данни трябва да бъдат представени.”

§ 5. В член 5 се правят следните допълнения:
1. В алинея 1, първо изречение, след думите „компетентният орган” се добавя „или оправомощено от него длъжностно лице”.
2. В алинея 2 след думите „кметство/кметства” се добавя „на съответната Басейнова дирекция, Изпълнителна агенция по околна среда и/или Дирекция на национален или природен парк,”.

§ 6. В член 6 се правят следните изменения и допълнения:
1. В алинея 1 думите „два екземпляра” се заменят с „един екземпляр” и пред думите „на електронен носител” се добавя „на два екземпляра”.
2. В аления 2 думите „два екземпляра” се заменят с „един екземпляр” и пред думите „на електронен носител” се добавя „на два екземпляра”.

§ 7. В член 7 се правят следните изменения и допълнения:
1. В аления 1 се създава нова точка 3:
„3. получени становища, констатации или резултати от консултации.”
2. Алинея 2 се изменя така:
„(2) Компетентният орган или оправомощено от него длъжностно лице:
1. организира при необходимост посещение на място за проверка на информацията по чл. 6;
2. провежда консултации със специализираните компетентни органи на Министерството на здравеопазването във връзка с определяне степента на значимост на въздействието и риска за човешкото здраве, като изпраща получената документация по чл. 6, ал. 1 с искане за мотивирано становище в срок 10 дни от постъпване на искането на:
а) Министерство на здравеопазването, когато компетентен орган за вземане на решение за преценяване на необходимостта от ОВОС е министърът на околната среда и водите;
б) съответната Регионална инспекция за опазване и контрол на общественото здраве (РИОКОЗ) в зависимост от местоположението на инвестиционното предложение, когато компетентен орган за вземане на решение за преценяване на необходимостта от извършване на ОВОС е директорът на съответната РИОСВ.”
3. провежда консултации с Изпълнителната агенция по околна среда в случаите по чл. 6, ал. 2 относно потвърждаване или непотвърждаване на използването на най-добри налични техники, като определя срок за писмен отговор не повече от 14 дни от датата на получаване на искането.
4. при необходимост може да проведе консултации и с други специализирани ведомства, в т.ч. съответната Басейнова дирекция, Дирекция на национален парк, Дирекция на природен парк, община/район/кметство и др., като поставя срок за изразяване на становище до 14 дни от получаване на искането.”
3. Създава се нова алинея 3:
„(3) Когато становището на Министерството на здравеопазването или на РИОКОЗ не се получи в срока по ал. 2, т. 2, счита се, че съответното ведомство няма бележки, предложения и изисквания към инвестиционното предложение.”
4. Досегашните алинеи 3 и 4 стават съответно алинеи 4 и 5, като:
А) в алинея 4 текстът „т. 2 и 3” се заменя с „т. 2, 3 и 4”;
Б) в алинея 5 цифрата „3” се заменя с „4”.

§ 8. В член 8 се правят следните изменения и допълнения:
1. Създава се нова алинея 3:
„(3) При преценяване на необходимостта от извършване на ОВОС, независимо от заключенията по останалите критерии по чл. 93, ал. 4 от ЗООС, компетентният орган задължително се произнася с решение да се извърши ОВОС, когато:
1. са налице обстоятелства по чл. 31, ал. 8 от Закона за биологичното разнообразие  или
2. със становището си по чл. 7, ал. 2, т. 2 съответният специализиран компетентен орган  мотивира предположение за значително въздействие и възникване на риск за човешкото здраве от осъществяване на инвестиционното предложение въз основа на критерии, одобрени със заповед от министъра на здравеопазването, съгласувано с министъра на околната среда и водите.”
2. Досегашните алинеи 3, 4 и 5 стават съответно алинеи 4, 5 и 6.
3. В алинея 4 точка 3 се изменя така:
„3. информира писмено за взетото решение съответната община/общини, район/райони и кметство/кметства, и съответната Басейнова дирекция, на чиято територия е предвидено да се реализира инвестиционното предложение, и/или Агенцията за проучване и поддържане на река Дунав, съответната РИОСВ и/или Дирекция на национален или природен парк, и/или Изпълнителна агенция по околна среда.”

§ 9. В член 10, алинея 7 думите „При необходимост” се заличават.

§ 10. В член 12, алинея 2 се добавя нова точка 6:
„6. доклад за оценка на степента на въздействие в случаите, когато компетентният орган е изискал изготвянето на такъв.”

§ 11. В член 13, алинея 1 думите „два екземпляра” се заменят с „един екземпляр” и пред думите „на електронен носител” се добавя „на два екземпляра”.

§ 12. В член 14 се правят следните изменения и допълнения:
1. Основният текст на алинея 2 се изменя така:
„(2) За извършване оценка на качеството на доклада по отношение на направените в него анализ и оценка на значимостта на положителните и отрицателните въздействия върху човека и възможния здравен риск от строителството и експлоатацията на инвестиционното предложение:” 
2. В алинея 2 се създава нова точка 4:
„4. при отрицателно становище на специализираните органи по т. 1, те излагат своите мотиви въз основа на критерии, одобрени със заповед от министъра на здравеопазването, съгласувано с министъра на околната среда и водите и дават конкретни указания за допълване и преработване на доклада по отношение на направената в него оценка на здравния риск.”
3. В алинея 4 накрая се добавя „, включително и при получено писмено мотивирано отрицателно становище от специализираните компетентни органи по ал. 2.”.
4. В алинея 5 думите „10 работни дни” се заменя с „14 дни”.
5. Добавят се нови алинеи 7, 8 и 9:
„(7) Компетентният орган или оправомощено от него лице оценява представен доклад за оценка на степента на въздействие като приложение към доклада за ОВОС, съгласно чл. 24, ал. 3-7 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитени зони.
(8) При отрицателна оценка на качеството на приложен към доклад за ОВОС доклад за оценка на степента на въздействие, компетентният орган или оправомощено от него лице уведомява възложителя и връща доклада за допълване или преработване, като дава конкретни указания за това.
(9) При оценяване на качеството на доклада за ОВОС и приложенията към него компетентният орган може да изисква становища и от други специализирани ведомства, като поставя срок за отговор 14 дни от постъпване на искането.”

§ 13. Член 15 се изменя така:
„Член 15 (1) При положителна оценка по чл. 14, ал. 3, налично становище от Изпълнителната агенция по околна среда относно потвърждаване или непотвърждаване на използването на най-добри налични техники и положителна оценка на приложен към доклада за ОВОС доклад за оценка на степента на въздействие, компетентният орган или оправомощено от него длъжностно лице с писмо уведомява възложителя, като при необходимост може да изиска представяне допълнително на копие от доклада и приложенията към него на хартиен носител и на електронен носител. 
(2) При отрицателна оценка по чл. 14, ал. 4 и/или по чл. 14, ал. 8 компетентният орган или оправомощено от него длъжностно лице уведомява възложителя и връща доклада и/или приложението към него за допълване или преработване, като дава конкретни указания за това. Компетентният орган оценява допълнения/преработения доклад и/или приложението към него по реда на чл. 14.
(3) В случаите по ал. 2 компетентният орган или оправомощено от него длъжностно лице определя срок за представяне на допълнения/преработения доклад и/или приложението към него. В случай, че допълненият/преработеният доклад и/или приложението към него не бъде представен в указания срок, процедурата по ОВОС се прекратява, за което се уведомява възложителя.
  (4) При три поредни отрицателни оценки на качеството на доклада, компетентният орган прекратява процедурата по ОВОС, за което уведомява възложителя.”
 
§ 14. В член 16 се правят следните изменения и допълнения:
1. Текстът на член 16 става алинея 1, като накрая се добавя „и приложенията към него”.
2. Създава се нова алинея 2:
„(2) В случаите, когато като приложение към доклада за ОВОС е представен и доклад за оценка на степента на въздействие, който е оценен положително по реда на чл. 14, компетентният орган или оправомощено от него лице осигурява достъп до доклада за оценка на степента на въздействие чрез своята интернет страница в 5-дневен срок след изпращане на писмото по чл. 15, ал. 1.”

§ 15. В член 17 се правят следните изменения и допълнения:
1. В алинея 5, последното изречение се изменя така:
„Съответните общини/райони/кметства осигуряват обществен достъп до становището на заинтересуваните лица или организации и на вносителите на предложения, препоръки, мнения и възражения в резултат от общественото обсъждане.”
2. Създава се нова алинея 7:
„(7) Когато компетентният орган установи, че при провеждане на обществените обсъждания по ал. 1 е постъпила информация относно предмета и целите на защитените зони и/или очакваната степен на увреждането им, която се различава от представената от възложителя в информация в приложения към доклада по ОВОС доклад за оценка на степента на въздействие, компетентният орган дава указания за предприемане при необходимост на действия по чл. 39, ал. 10 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони, като определя срок за това и уведомява писмено възложителя. Времето, необходимо за извършване на допълнителните проучвания, не се включва в срока по чл. 99, ал. 2 от ЗООС.”
3. Досегашните алинеи 7 и 8 стават съответно алинеи 8 и 9.

§ 16. В член 18 се правят следните изменения и допълнения:
1. В алинея 1, точка 2 накрая се добавя „и допълнителните проучвания по чл. 17, ал. 7”.
2. В алинея 2 думите „т. 4” се заменят с „т. 5”.

§ 17. В член 19 се правят следните изменения и допълнения:
1. В алинея 1, т. 1 накрая се добавя „и опазване на човешкото здраве.”.
2. В алинея 1 се създават нови точки 3 и 4:
„3. заключението от извършената оценка по чл. 31 от Закона за биологичното разнообразие е, че предметът на опазване в съответната защитена зона няма да бъде значително увреден, както и в случаите по чл. 33 от Закона за биологичното разнообразие;
4. е депозирано мотивирано становище на специализираните компетентни органи - МЗ или съответната РИОКОЗ, че не се предполага значително отрицателно въздействие и възникване на риск за човешкото здраве.”
3. В алинея 2, т. 1 накрая се добавя „и опазване на човешкото здраве.”.
4. В алинея 2 се създават нови точки 4 и 5:
„4. заключението от извършената оценка по чл. 31 от Закона за биологичното разнообразие е, че предметът на опазване в съответната защитена зона ще бъде значително увреден;
5. е депозирано мотивирано становище на специализираните компетентни органи МЗ или съответната РИОКОЗ е, че се предполага значително отрицателно въздействие и възникване на риск за човешкото здраве при осъществяване на инвестиционното предложение.”
5. В алинея 5:
А) в точка 2 текстът „2 и 3” се заменя с „2, 3 и 4”;
Б) в точка 3 текстът „т. 2 и 3” се заличава.

§ 18. Създава се нов член 20а:
„Чл. 20а. Компетентният орган или оправомощено от него лице оповестява решението по ОВОС по реда на чл. 99, ал. 4 от ЗООС и изпраща копие от постановеното решение за съобразяване на съответния компетентен орган, който по реда на специален закон одобрява/разрешава осъществяването на инвестиционното предложение. „

§ 19. В член 21 след думите „по чл. 19, ал. 1” се добавя „или решение, с което е преценено да не се извършва ОВОС”.

§ 20. В Допълнителните разпоредби се създава нова точка 3:
„3. „Обекти, подлежащи на здравна защита” са жилищните сгради, лечебните заведения, училищата, детските градини и ясли, висшите учебни заведения, спортните обекти, обектите за временно настаняване (хотели, мотели, общежития, почивни домове, ваканционни селища, къмпинги, хижи и др.), места за отдих и развлечения (плувни басейни, плажове и места за къпане, паркове и градини за отдих, вилни зони, атракционни паркове, аквапаркове и др.), както и обектите за производство на храни по § 1, т. 37 от Допълнителните разпоредби на Закона за храните, стоковите борси и тържища за храни.”

§ 21. В Приложение № 2 към член 6 се правят следните допълнения:
1. В точка ІІІ.1 накрая се добавя „и най-близко разположените обекти, подлежащи на здравна защита и отстоянията до тях.”
2. В точка ІІІ.4 след думите „санитарно-охранителни зони” се добавя „около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди”.
3. В точка ІV.7 накрая се добавя „и човешкото здраве.”

§ 22. Приложение № 3 към чл. 17, ал. 1, т. 2 се изменя така:

„ Образец на обява за среща за обществено обсъждане	
.......................................................,	
(име на възложителя, седалище)	
на основание чл. 97, ал. 3 във връзка с чл. 81, ал. 1, т. 2 от Закона за опазване на околната среда УВЕДОМЯВА	
всички заинтересувани физически и юридически лица, че е организирана среща/срещи 	
за обществено обсъждане на доклад за оценка на въздействието върху околната среда	
(ОВОС) с всички приложения към него за инвестиционно предложение:	
........................................................	
Срещата/срещите ще се проведе/проведат на ......... (дата),	
от ............. часа, в ...................(място, адрес).	
Докладът за ОВОС и приложенията към него, в т.ч. доклад за оценка на степента на въздействие (ако е изискан) и оценката по чл. 99а, ал. 1 от ЗООС (ако е налична), е на разположение на интересуващите се всеки работен ден от ............ до .............часа в	
община (район, кметство) ..................., МОСВ/РИОСВ и .................... (при осигурено място от възложителя).	
Докладът за оценка на степента на въздействие, приложение към доклада за ОВОС, е достъпен и на интернет страницата на компетентния орган по околна среда на адрес: ……………………. (ако е изискан доклад за оценка за степента на въздействие) 	
Писмени становища могат да се предоставят ................................... (място, посочено от възложителя) или на срещата/срещите за обществено обсъждане.	
За контакти по общественото обсъждане от страна на възложителя:	
........................ (име, телефон за връзка)”	

Преходни и заключителни разпоредби

§ 23. Министърът на здравеопазването, съгласувано с министъра на околната среда и водите, одобрява критериите по чл. 8, ал. 3, т. 2 и по чл. 14, ал. 2, т. 4 със заповед в срок до 3 месеца от влизането в сила на постановлението. Заповедта се публикува на интернет страниците на Министерство на здравеопазването и на Министерство на околната среда и водите.

§ 24. За висящите процедури по ОВОС, започнали преди влизане в сила на постановлението, се прилага разпоредбата на чл. 4а, независимо от етапа, на който се намират.

МИНИСТЪР-ПРЕДСЕДАТЕЛ:
/БОЙКО БОРИСОВ/
ГЛАВЕН СЕКРЕТАР НА 
МИНИСТЕРСКИЯ СЪВЕТ:

						/РОСЕН ЖЕЛЯЗКОВ/

Главен секретар на
Министерството на околната среда и водите: 
								/КЛИМЕНТИНА ДЕНЕВА/

Директор на дирекция “Правно-нормативно обслужване и обществени поръчки” на Министерство на околната среда и водите:

								/ВАЛЕРИЯ ГЕРОВА/